เร่งพัฒนาทักษะแรงงานให้สอดรับความต้องการภาคอุตสาหกรรมพื้นที่ EEC กว่า 130 หลักสูตร
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า กระทรวงแรงงาน มีนโยบายดำเนินงานตามยุทธศาสตร์ชาติ โดยมุ่งเน้นการพัฒนาอุตสาหกรรมเป้าหมายที่มีการใช้เทคโนโลยีและนวัตกรรมในการผลิต เพื่อเพิ่มขีดความสามารถในการแข่งขันของประเทศ เร่งฟื้นฟูประเทศหลังจากสถานการณ์โควิด–19 คลี่คลาย ตอบโจทย์การเติบโตของเขตพัฒนาพิเศษภาคตะวันออก หรือ EEC ในพื้นที่ 3 จังหวัดได้แก่ ชลบุรี ระยองและฉะเชิงเทรา ซึ่งได้มอบหมายให้กรมพัฒนาฝีมือแรงงาน เร่งจัดฝึกอบรมพัฒนาบุคลากรในพื้นที่ EEC ให้มีทักษะที่เป็นประโยชน์ในการทำงาน ล่าสุด กรมพัฒนาฝีมือแรงงาน พัฒนาทักษะฝีมือให้แก่แรงงานในพื้นที่ EEC แล้วกว่า 7,000 คน และส่งเสริมให้สถานประกอบกิจการพัฒนาพนักงานของตนเองอีกกว่า 200,000 คน นอกจากนี้ ในจังหวัดชลบุรียังมีสถาบันพัฒนาบุคลากรสาขาเทคโนโลยีการผลิตอัตโนมัติและหุ่นยนต์ (MARA) เป็นหน่วยฝึกสาขาการผลิตอัตโนมัติและหุ่นยนต์ ที่เป็นศูนย์ฝึกอบรมเฉพาะด้านที่ดำเนินการยกระดับทักษะฝีมือแรงงานด้วย ด้านนายประทีป ทรงลำยอง อธิบดีกรมพัฒนาฝีมือแรงงาน กล่าวว่า กรมพัฒนาฝีมือแรงงาน ร่วมกับผู้เชี่ยวชาญจากหลายหน่วยงาน อาทิ ผู้แทนจากสภาอุตสาหกรรมแห่งประเทศไทย สมาคมผู้ประกอบการหุ่นยนต์และระบบอัตโนมัติ สมาคมวิชาชีพ องค์กรอาชีพที่มีความเชี่ยวชาญในแต่ละสาขาอาชีพ และสถานประกอบกิจการในเขตพื้นที่ EEC เพื่อร่วมกันจัดทำหลักสูตรการฝึกรวมกว่า 135 หลักสูตร เพื่อให้การฝึกมีคุณภาพและแรงงานมีทักษะตรงกับความต้องการ ส่วนหลักสูตรที่ได้รับความสนใจจากผู้ประกอบกิจการในพื้นที่ EEC จัดส่งพนักงานเข้าอบรม เช่น ระบบขับเคลื่อนและส่งกำลังยานยนต์ไฟฟ้า ระบบอัตโนมัติในอุตสาหกรรมโลจิสติกส์ การสร้างหุ่นยนต์ลำเลียง ช่างควบคุมหุ่นยนต์ FANUC การใช้เครื่องมือวัดด้านมิติในอุตสาหกรรม เป็นต้น ซึ่งในปี 2565 ได้จัดหาครุภัณฑ์การฝึกเทคโนโลยีชั้นสูง เพื่อให้สอดรับกับความต้องการและการลงทุนของสถานประกอบกิจการในพื้นที่ EEC ดำเนินการฝึกอบรม EEC Model Type B นำไปขยายผลถ่ายทอดความรู้ให้แก่ผู้รับการฝึกและแรงงานในแต่ละพื้นที่ต่อไป พร้อมยังวางแผนพัฒนาวิทยากรต้นแบบกว่า 200 คน เพื่อรองรับ 10 อุตสาหกรรมเป้าหมายของประเทศ ทั้ง S-Curve และ New Curve